Nach Brisbane, heimer ues de ufae Waeg nach Surfers Paradise gmacht. Schliesslech schteit das ja i jedem Reisefuehrer und muess oeppis ganz Bsungerigs si. Mir si de los gfahre und chli nervoes gsi, ob mir de dr Waeg duer Sydney duere finge. Mir hei mau wieder bewise, dasmer aes guets Team si, vor auem wenn ds Chrigi d'Charte liest... Wo mir de ds Surfers Paradise sie acho, hets ues fasch eine gae. Mir hei scho gwuesst, dasses dert sehr viu Hochhueser het, aber dases gad so extrem isch gsi, het ues de doch chli erschtunt. Aes schteit eifach eis Hochhuus am angere anne und zwar gad diraekt am Strand und Meer. Natuerlich simer gad mau ines Infocenter und hei usegfunge, dassmer in Surfers ke Campingplatz unger 40 Dollar pro Nacht finge, das het ues de scho chli viu duenkt. weme bedaenkt, das mir ueses Daheime ja drbi hei, ke Schtrom bruche und no nuet gaesse hei. Mir hei de afa beratschlage und hei entschide, dassmer chli us Surfers usefahre, naemlich uf Nerang. Dert heimer de ae Camping gfunge, fuer d' Heufti... Dae isch zwar nid gad wunderschoen gsi, aber fuer ei Nacht isch ues das ziemli egau gsi. Am noechsch Tag simer de wieder uf Surfers inegfahre und zersch mau ga shoppe. Aes het vo Billabong bis Ripcurl aui bekannte und beliebte Markelaede gha. Am Nami heimer de ues mau a Schtrand begae und ues i die riesige Waeue gschtuerzt. Aes isch sehr luschtig gsy, aber irgendwie ou chli gfaehrlech. Am Schtrand liege, isch irgendwie ou nid so gmuetlich gsy, wueu ae ziemlische Wind isch gange. Drum simer natuerlich naer di ganz Zyt vo obe bis unge paniert gsy mit Sang. Mir hei de entschide, dass mir gnue vo Surfers hei,ou waeg au dene Schoolies. Schoolies si 18-jaehrigi Jugendlichi, wo gad d'Schueu fertig hei und choemme cho fyre. Aes isch ke Saeuteheit, dass si scho am 9ni am Morgae wieder afoe suffe.